**COMUNICAT/INVITAŢIE**

Vă invităm să vizitaţi expoziţia temporară „**JUCĂRIILE COPILĂRIEI DE ALTĂDATĂ**”, aflată în expunere la sediul central al Complexului Muzeal "Iulian Antonescu" din strada 9 Mai nr. 7, sala 13, până în jurul datei de **16 iunie.**

Deşi mulţi dintre noi au trecut demult de vârsta copilăriei, unii au deja fire albe în păr, ne amintim cu plăcere jocurile şi jucăriile care ne-au marcat cea mai frumoasă perioadă din viaţa fiecăruia dintre noi. Copiii din noi, îşi amintesc cu nostalgie de căluţii de lemn sau plastic, de păpuşile primite în dar de la Moş Gerilă (actualul Moş Crăciun), de trotinetele albastre din lemn şi, deşi jucăriile nu erau atât de sofisticate ca acum, şi cu mult, mult mai puţine, parcă bucuria era mai mare..  
 “*Cu cât îmbătrânesc, cu atât simt mai profund că puţinele bucurii ale copilăriei sunt cele mai bune pe care ţi le poate da viaţa*” spunea Ellen Glasgow şi dacă încă nu am ajuns la vârsta la care să concretizăm toate acestea, cu siguranţă vom ajunge mai devreme sau mai târziu.  
 Expoziţia conţine peste 500 piese, specifice perioadei 1920-1990, din colecţia Asociaţiei Muzeul Jucăriilor Bucureşti, unele dintre ele cu o valoare deosebită.

Expoziţia este un argument important în susţinerea ideii că muzeul nu este doar un loc unde sunt depozitate rămăşiţe ale trecutului, ci un loc în care oamenii vin în contact cu viaţa altor oameni. Numeroasele jucării prezente în expoziţie ne aduc aminte că viaţa noastră poate deveni istorie.Cu ajutorul lor ne întoarcem în timp, la vremea copilăriei.

Pentru grupurile de elevi preţul unui bilet este de: 1 Leu

Program de vizitare: zilnic între orele 9-17

Luni: INCHIS

Pentru cine doreşte să se programeze, vă stă la dispoziţie numărul de telefon: 0234-512.444

Mihaela Băbuşanu, coordonator proiect